Gedagte vir die dag:  Daar ís so ’n God  Foto: Juanita Badenhorst Die mense sal sê: Daar is tóg ’n beloning vir die regverdige, daar is tóg ’n God wat reg op die aarde laat geskied! (Psalm 58:12) In hierdie psalm vaar Dawid uit teen slegte, korrupte en gewelddadige mense. Hy bid dat God hulle sal straf en gee dan sommer ’n klompie voorstelle van wat God met hulle moet doen. Hy vra sommer dat die bloed sal loop! Ai, Jesus het ons eintlik anders geleer, maar uitsprake soos hierdie het gespruit uit ’n sterk gevoel van reg en geregtigheid. Slegte mense kan tog nie met hulle dade wegkom nie, of hoe? Wonder jy ook daaroor? Neem kennis: Natuurlik is God nie ’n God wat slegte mense sommer laat wegkom nie. Waar dit gebeur, verval die hele konsep van geregtigheid. Sou ons in ons howe elke skuldige net laat loop? Nooit! Nee, die volle straf is uitgedeel aan Christus en geregtigheid het dus ten volle geskied. Dié wat dit in geloof aanvaar, kan volle vrywaring ontvang. Dus: Daar ís ’n God wat reg laat geskied. Daar ís beloning en daar ís straf. Los jou sake maar by Hom, want Hy weet wat Hy doen. Ewige Regter, U sal my saak ook heeltemal regverdig hanteer. Ek laat dit nou by U. Amen.